ועדת הפנים ואיכות הסביבה, כנסת 15, פרוטוקול מספר 372, 2002-01-08 11:00

מקסים לוי: שלום לכולם, אני פותח את הישיבה בנושא:

מקסים לוי: הצהרות תחומי השיפוט של הכפרים הערביים במיוחד שני הכפרים עין מאהל ותרשיחא.

מקסים לוי: ההצעה לדיון מהיר של חבר הכנסת עזמי בשארה, בבקשה.

עזמי בשארה: אדוני היושב ראש, הנושא של עין מאהל הוא נושא כאוב, נמצאת בידיכם סקירה של מצב בעיות הכפר הזה מטעם ראש המועצה, חולק חומר והוא נמצא לפניכם.

עזמי בשארה: הנושא הגיע לכותרות כאשר לאחרונה נעקרו עצי זיתים על ידי משטרת ישראל בניסיון להמשיך את העבודות של סלילת כביש בתחום שטחי הכפר שהופקעו בעבר.

עזמי בשארה: תושבי הכפר גילו התנגדות לכך והיו אפילו התנגחויות עם כוחות המשטרה.

עזמי בשארה: אנחנו – נציגי הציבור וגם אנשי נצרת - מכירים את תושבי עין מאהל, זה לא מתאים להם, לא מדובר בכפר שעושה בעיות לכוחות הביטחון, זו הייתה זעקת כאב של כפר שהפך לגטו, אני משתמש במושג של פרופסור אמנון סופר, מאוניברסיטת חיפה, שהיה רוצה להפוך את כל הכפרים הערביים למשהו כמו עין מאהל על ידי הפקעות האדמה מטעם נצרת עילית.

עזמי בשארה: נצרת עילית לא השאירה לתושבים אופקים להתפתח, לא אלאה אתכם במספרים, המספרים נמצאים על הנייר בפניכם.

עזמי בשארה: התושבים הקימו אוהל מחאה ויצאו להגן על אדמתם.

עזמי בשארה: אדוני היושב ראש, אנחנו מדברים על כפר שביום הכיפורים משותק כמו שכונה בנצרת עילית כי אין לו מוצא אחר, הוא ממש כמו שכונה בתוך נצרת עילית, מרוב הפקעות אין לו עתודות קרקע להתפתחות בעתיד, לא לבנייה ציבורית ולא לבנייה פרטית.

עזמי בשארה: מדובר בכפר שסבל מסדרת הפקעות של אדמות וכעת מצבו בכי רע.

עזמי בשארה: לדעתי אנחנו נמצאים על סף פיצוץ, ראינו מה יכול לקרות אם המצב יימשך ואי אפשר להשאיר זאת לסיג ושיח בין נציגי הכפר לבין נצרת עילית.

עזמי בשארה: לדעתי השלטון המרכזי חייב להתערב ולמצוא פתרונות לבעיית קרקעות הכפר, לבטל הפקעות, להסיט את הכביש, לשנות תוכנית מתאר, להוסיף לכפר קרקעות, אבל אי אפשר לעזוב את הנושא לדינמיקה העצמית שלו.

עזמי בשארה: הדינמיקה הטבעית של הכפר מביאה רק לעימותים, זה לא יביא לשום דבר אחר, לכן אני מציע לוועדה הזאת, ראשית לשמוע את נציגי הכפר, ושנית, לשמוע את נציגי הממשלה מה הם חושבים בעניין.

עזמי בשארה: אני מציע שיושב ראש הוועדה – או ממלא מקומו במקרה הזה – יעקוב אחר פתרונות שיימצאו לכפר הזה.

עזמי בשארה: מי כמוך אדוני יודע שנושא הקרקעות הוא הנושא הכאוב ביותר ביחסים בין האוכלוסייה הערבית למדינת ישראל, מקרה עין מאהל הוא אחד המקרים החריפים ביותר, מייד אדבר גם על מקרה תרשיחא הוא גם חריף, אני מציע שהוועדה הזאת תיזום פתרונות עם משרד הפנים, עם משרד ראש הממשלה, לא אכפת לי עם מי העיקר שנגיע לפתרון.

עזמי בשארה: תודה שכינסתם את הישיבה בנושא הזה, אני מציע שיהיו פתרונות קונקרטיים לעניין כי אם לא נפתור את הבעיה זה נושא שיתפוצץ.

עסאם מח'ול: אדוני היושב ראש, בהמשך לדבריו של חברי, חבר הכנסת עזמי בשארה, אני רוצה להדגיש נקודות נוספות.

עסאם מח'ול: עין מאהל הוא כפר ידוע ומוכר בלי סיפור האדמות מכיוון שמזה שנים הוא מככב בראש סולם היישובים מוכי האבטלה, על כן איך שלא נתייחס לכפר מדובר בכפר פגוע, פגיעה לא מהשמיים אלא חלק ממדיניות הממשלה.

עסאם מח'ול: יש צורך וחובה למדינה לתת מענה לבעיית הכפר.

עסאם מח'ול: לא לשאול ולבדוק מה מבוצע, אם זה על פי חוק או שלא על פי חוק, אלא לתת מענה לצורך הבסיסי של הכפר להתקיים גם מבחינת גבולות, גם מבחינת קרקעות וגם מבחינת תעסוקה.

עסאם מח'ול: פרשת הפקעת הקרקעות מחריפה את המשבר הקיים בכפר הזה.

עסאם מח'ול: אני רוצה להיות מעשי ולהזהיר, לא הרכב הממשלה וגם לא הרכב משרד התשתיות הוא זה שייקבע את גורלו של היישוב על פי הנטיות הפוליטיות והאידיאולוגיה של היושבים בראש המשרדים הללו, אלא גם הצרכים של היישוב וגם הצדק הטבעי והאנושי ביותר כי בסופו של דבר, סיור ביישוב הזה הוא בושה למדינה של 53 שנות קיומה.

עסאם מח'ול: המשמעות היא להתעלל ביישוב הקיים עוד לפני המדינה ולנסות לחנוק אותו על מנת להשאירו זניח.

עסאם מח'ול: אני מציע שהוועדה היום תתבע מהממשלה, ממשרד הפנים, משרד השיכון ומשרד התשתיות הלאומיות, להקפיא את כל הפעולות שמתבצעות כנגד הכפר הזה בעניין הפקעת הקרקעות, עניין הנמצא במחלוקת.

עסאם מח'ול: בפני משרד הפנים עומדת תביעה של היישוב להרחבת שטח השיפוט.

עסאם מח'ול: אני מציע, שוועדת הפנים תתבע מהממשלה וממשרד הפנים לדון תוך חודשיים-שלושה בתביעתם, ובזמן זה כל הפעילות תוקפא.

עסאם מח'ול: לאחר מכן יבואו פעם נוספת לוועדה וידווחו לנו מהם הפתרונות שהציע משרד הפנים.

עסאם מח'ול: אי אפשר לדון בפתרונות תחת החרב של ביצוע ההפקעה, חפירת קרקעות ועקירת עצי הזית.

עסאם מח'ול: העלנו את הבעיה בשיחה עם השר לביטחון פנים עוזי לנדאו, ובשיחה עם השר סאלח טריף, כאשר העניין התפוצץ, ומתברר שהשר נתן אינפורמציה לא נכונה, כאילו שבעלי הקרקעות מכרו את הקרקעות והוציאו את הכספים מהבנק.

מוחמד ברכה: גם אם זה נכון, זו לא בעיה של קניין פרטי, מדובר בשטח שיפוט של יישוב שלם.

מוחמד ברכה: חלק מהאדמות הן אדמות מדינה.

עסאם מח'ול: זה נכון, אבל בנוסף לזאת, אם שר נותן תשובה כתשובה מוסמכת ומתברר שהיא לא נכונה, צריך להעמיד את הדברים בפני ועדת הפנים על מנת שוועדת הפנים תרשום בפניה שהאינפורמציה לא הייתה נכונה.

יחזקאל לביא: אני לא הבנתי, למה כוונתך כאשר אתה אומר אינפורמציה לא נכונה?

מוחמד ברכה: שיש כביכול הסדר עם התושבים באשר להפקעה ושולם להם כסף.

יחזקאל לביא: אני לא מכיר את הנושא.

מחמוד אבו ליל: כתושב עין מאהל – לא כראש רשות – מהיום שנולדתי ביישוב הזה, יום אחר יום אני רואה ששטחי היישוב מצטמצמים ושטחי הכאב גדלים.

מחמוד אבו ליל: חברי, חבר הכנסת עסאם מח'ול הגדיר זאת כבושה, אני אומר זו לא בושה זה רצח של הרצון, רצח הערכים במדינת ישראל.

מחמוד אבו ליל: מי שמגיע לעין מאהל ורואה מקרוב את מצוקת עין מאהל ואת הכאב, לא יתאר לעצמו שבמדינה דמוקרטית נעשה כדבר הזה.

מחמוד אבו ליל: מי הרוצח?

מחמוד אבו ליל: לא מי שרוצח גופה אלא מי שרוצח את הנשמה.

מחמוד אבו ליל: היום רוצחים את הנשמות של תושבי עין מאהל.

מחמוד אבו ליל: לא באתי לדבר על כך האם הם קיבלו פיצוי כספי, באתי לכאן על מנת שוועדת הפנים תיקח אחריות בעניין תחומי השיפוט של עין מאהל.

מחמוד אבו ליל: המועצה המקומית עין מאהל הגישה בקשה למחוז משרד הפנים ועד היום לא קיבלה כל תשובה.

מחמוד אבו ליל: בימים האחרונים השר מדבר על הקמת ועדה חדשה בעניין.

מחמוד אבו ליל: במכתבי לחברי הוועדה ציינתי את כל הנתונים הרלבנטיים לגבי עין מאהל, שעד 1975 לעין מאהל היו כ-20 אלף דונם, מסתבר שהיום יש רק 4,740 דונם.

מקסים לוי: יש תוכנית מתאר מאושרת?

מחמוד אבו-ליל: יש לנו תוכנית מתאר מאושרת של 4,740 דונם.

מקסים לוי: אני מבין שעין מאהל דורשת הרחבת גבולות.

מחמוד אבו-ליל: ב-1975 סופחו כ-10,000 דונם מעין מאהל, המינהל ניצל את הקרקעות והבטיח לספק חלקות לזוגות צעירים.

מחמוד אבו-ליל: החתימו את אנשי היישוב על ויתור הקרקעות על מנת שיקבלו 130 חלקות לזוגות צעירים.

מחמוד אבו-ליל: ב-1976 הייתה הפקעה של 700 דונם מאדמות עין מאהל ועוד 1,800 דונם מאדמות עין מאהל שהיו בתחום כפר כנא ורינה.

מחמוד אבו-ליל: כל הזמן אומרים לנו, לא הפקענו מאדמות עין מאהל, אבל אלה אדמות של עין מאהל שקנו אותם מכפר כנא ורינה.

מחמוד אבו-ליל: בנוסף לזאת, בעמק יזרעאל יש לנו 1,865 דונם שבמשך השנים הועברו לנצרת עילית.

מחמוד אבו-ליל: הגשנו בקשה למשרד הפנים, בקשת הרחבה בהיקף של 2,270 דונם על מנת לענות על הצרכים של תושבי עין מאהל.

מחמוד אבו-ליל: הצרכים כפי שציינתי במכתבי הם כלהלן: מגורים, גידול אוכלוסייה, הריבוי הטבעי ועוד.

מחמוד אבו-ליל: היום יש צורך לקרקעות מגורים והצורך לשנת 2020 הוא ליצור פתרון ל-5,000 יחידות דיור ל-10,000 זוגות שאין להם אדמה לבניית ביתם.

מחמוד אבו-ליל: אומרים לנו, יש לכם 300 דונם בתחום השיפוט, אבל הבעיה בסקטור הערבי היא בעיית הקרקע הפרטית.

מחמוד אבו-ליל: השר סאלח טריף: זו לא הבעיה, זו קרקע פרטית של התושבים וזו זכותם הפרטית.

מחמוד אבו-ליל: 15% מהתושבים הם בעלי הקרקעות ול-85% בקרב התושבים אין קרקע.

מחמוד אבו-ליל: כלומר, היום יש צורך ב-5,000 יחידות דיור, קרי, 1,300 דונם למגורים מאדמות מדינה.

מחמוד אבו-ליל: את כל דבריי כאן ציינתי במכתבי אליכם, אני יודע שלא כולם אוהבים לקרוא ולכן אפרט את הנתונים.

מחמוד אבו-ליל: למגורים אנחנו צריכים היום כ-1,300 דונם.

מחמוד אבו-ליל: עין מאהל מוגדרת היום כמוקד אבטלה ונמצאת בראש הסולם, שיעור האבטלה מזה שנים נע בין 20%-24%.

מוחמד ברכה: וזה על פי הנתונים של לשכת התעסוקה כי במציאות האבטלה גדולה יותר.

מוחמד אבו-ליל: נכון, ישנה אבטלה סמויה כי אנחנו אוכלוסייה שמרנית שרוב האנשים לא שולחים את הנשים והבנות להירשם בלשכות התעסוקה.

מוחמד אבו-ליל: בעין מהאל אין בכלל תעשייה, היא לא שוכנת על עורק ראשי.

מוחמד אבו-ליל: כלכלת היישוב במצב סוציו-אקונומי מהנמוכים במדינה, ממוצע השכר הוא מהנמוכים והריבוי הטבעי מהגבוהים במדינה.

מוחמד אבו-ליל: כפי שאמרתי קודם, עין מאהל אינה שוכנת על עורק ראשי ולכן אנחנו תובעים כל הזמן להרחבת כביש 79 על מנת שזה יהיה עורק ראשי וכך אפשר יהיה לקדם את כלכלת היישוב.

מוחמד אבו-ליל: בעין מאהל אין בתי חרושת ואין משק חקלאי, לא הוקצו לנו אדמות למשק חקלאי הן לגידול בעלי חיים והן לחקלאות.

מוחמד אבו-ליל: לגבי חינוך, בעין מאהל יש צפיפות בבתי הספר היסודיים, אם תיכנסו לבית ספר יסודי תראו שבבית ספר יסודי אחד לומדים כ-1,000 תלמידים, אין מספיק כיתות לימוד, אין חצר, והתלמידים נמצאים שם כמו סרדינים.

מוחמד אבו-ליל: משרד החינוך תקצב לנו בית ספר יסודי נוסף, אבל כאשר חיפשנו קרקע זמינה להקמת בית הספר – לא מצאנו.

מוחמד אבו-ליל: לרשות אין קרקע על מנת לפתח מוסדות חינוך וכדומה ולכן אני תובע אדמת מדינה.

מוחמד אבו-ליל: עין מאהל לא יכולה להתקיים אלא רק על ידי אדמת מדינה.

מוחמד ברכה: צריך לומר, אדמת מדינה שהופקעה מאנשי עין מאהל.

מוחמד ברכה: במצב הנוכחי היא נקראת אדמת מדינה.

מקסים לוי: מחמוד אבו ליל, דבריך מובנים, אני מציע שנשמע את דבריו של השר.

מחמוד אבו-ליל: אני רוצה רק להוסיף, כל הזמן תבענו שעין מאהל תסווג כמוקד טיפול נקודתי מטעם ראש הממשלה.

מחמוד אבו-ליל: הגשנו לכך בקשה אבל עד היום לא הגדירו אותנו, לא בעדיפות לאומית א' וגם לא בעדיפות לאומית ב' וגם לא כמוקד אבטלה, כל הזמן לוחצים אותנו לקיר, מכים בנו ולא נותנים לנו פתרונות מעשיים.

מחמוד אבו-ליל: היום עין מאהל פצצה מתקתקת, לכן אני תובע מהוועדה למצוא פתרון הולם ליישוב כמו עין מאהל ואני מקווה שתוכלו לעזור לנו.

מוחמד ברכה: אדוני היושב ראש, טיפול נקודתי היה, אבל בכיוון ההפוך.

מוחמד ברכה: השר סאלח טריף: עין מאהל הוא אחד הסיפורים העצובים של התרחבות יישוב יהודי גדול כמו נצרת עילית על חשבון יישוב ערבי.

אחמד טיבי: נצרת עילית מזה כמה שבועות הפכה ליישוב מעורב.

אחמד טיבי: השר סאלח טריף: ישבתי עם ראש המועצה מחמוד אבו ליל ושמעתי על הבעיות של עין מאהל על רקע מחלוקות הקרקע שהופקעו.

אחמד טיבי: אני רוצה לומר לכם, לא ייתכן מצב שבו יתפתחו שכונות חדשות של נצרת עילית ולא לוקחים בחשבון את ההתפתחות הטבעית של עין מאהל והצרכים של עין מאהל.

אחמד טיבי: כרגע לא משנה מה סטטוס הקרקעות שהופקעו, גם קרקעות המדינה שייכות לכולם.

אחמד טיבי: 700 דונם שנמצאים במחלוקת, בונים עליהם תשתיות עבור נצרת עילית.

אחמד טיבי: אני יודע שלנצרת עילית אין מצוקת דיור, לעומת זאת לעין מאהל יש מצוקת דיור.

אחמד טיבי: העברתי מסמך לראש הממשלה וציינתי את מכלול הבעיות העיקריות בעין מאהל משום שאני רואה בזה סכנה אמיתית לדו קיום, יש כאן מצבור של מטען גדול של אנשים עם צרכים, אנשים מובטלים, שלא יכולים לבנות את ביתם.

אחמד טיבי: אתמול ישבתי עם ראש עיריית נצרת עילית, מנחם אריאב הוא ראש עיר טוב, אבל הוא לא לוקח בחשבון שותפות עם היישובים הערביים הסמוכים מהעיר נצרת ועד לעין מאהל.

אחמד טיבי: סיכמנו אתו על הקמת אזור תעשייה משותף בציפורית.

עסאם מח'ול: הכוונה לצפורי.

עסאם מח'ול: השר סאלח טריף: לאזור הזה קוראים ציפורית.

עסאם מח'ול: ביקשתי את התערבותו של ראש הממשלה בשורה של בעיות במגזר הערבי ועין מאהל היא אחת הבעיות הקשות.

עסאם מח'ול: סיכמתי אתו שבוועדת השרים נבוא בדברים עם שר הפנים לצורך מתן פתרון מצוקת הדיור.

עסאם מח'ול: זו הבעיה העיקרית, אם נוכל למצוא פתרון למצוקת הדיור, שייתנו לעין מאהל שכונה לצורך פיתוח, פתרנו בעיה עיקרית.

עסאם מח'ול: ישנן בעיות נוספות כמו אבטלה - - -

מוחמד כנעאן: אני מציע שלא לוותר על 750 דונם.

מקסים לוי: אני מבין את המצוקה של עין מאהל ולכן אני אציע ליושב ראש ועדת הפנים הצעה, שוועדת הפנים בשיתוף עם משרד הפנים ומינהל מקרקעי ישראל יבקרו בעין מאהל - - -

מוחמד ברכה: וגם בתרשיחא.

מוחמד ברכה: השר סאלח טריף: אני מצטרף לבקשתך, אני מציע להוסיף גם בשיתוף עיריית נצרת עילית.

מקסים לוי: אפשר יהיה לראות מקרוב יותר את החזון של עין מאהל ורק לאחר מכן לקבל החלטות בוועדת הפנים.

מוחמד ברכה: אני מודה ליושב ראש שהציע הצעה כזאת שהיא הצעה מקדמית, הסיור אינו פתרון לבעיה אבל הוא יאפשר לחברי הוועדה לעמוד מקרוב על חומרת הבעיה.

מוחמד ברכה: אני מבקש שההצעה הזאת תובא גם בפניו של יושב ראש הכנסת על מנת שייתן לעניין דחיפות והזמנה לחברים נוספים מכיוון שאנחנו חברי הכנסת הערבים מודעים לבעייתיות בעין מאהל, הייתי מצפה לנוכחותם של חברים נוספים.

מוחמד ברכה: לפני ימים מספר ביקרה בעין מאהל ועדת החקירה הפרלמנטרית לעניין הפערים החברתיים, לא צריך להרבות במילים בעניין הזה אבל הבעיה עדיין קשה וחריפה.

מוחמד ברכה: הייתי אומר בקיצור נמרץ, אם צריך לתמצת את כתב האישום של האזרחים הערביים והתנהגות המדינה כלפיהם, אפשר לקרוא לכתב האישום הזה עין מאהל, זו התמצית של כל המדיניות המרושעת שהייתה כלפי הציבור הערבי.

מוחמד ברכה: היום יש מצוקה כלכלית בארגנטינה, עין מאהל צריכה לשלם את מחיר המיתון הכלכלי בארגנטינה, למה?

מוחמד ברכה: כי מעלים יהודים לנצרת עילית.

מוחמד ברכה: זה לא יכול להיות, שאנשים נמצאים על אדמתם, ביישובם, ותמיד על תנאי.

מוחמד ברכה: המחזה האחרון בלתי אפשרי, עוזי לנדאו עומד על בימת הכנסת ואומר שיש לנו הסדר עם התושבים.

מוחמד ברכה: איזה הסדר?

מוחמד ברכה: אתה כפית את ההפקעה, אתה קובע את החוקים, פונה לבית משפט ושופט על פי החוקים האלה, ואחר כך אתה מפקיד כסף בבנק על שמם של האנשים.

מוחמד ברכה: מה זה שייך לקניין הפרטי?

מוחמד ברכה: אני כפרט יכול למכור את חלקת הקרקע שלי, פה מדובר על האפשרות שהכפר יתפתח אבל הוא לא יכול להתפתח כי הדגם של ציפורית כנראה לא יהיה נחלתם של עין מאהל.

מקסים לוי: אני חושב שההצעה שלי, שוועדת הפנים תגיע לשם ותסייר במקום יחד עם מינהל מקרקעי ישראל, יחד עם משרד הפנים, ולאחר מכן תקיים ישיבה במועצה ותוכל לראות את הבעיות מקרוב.

מוחמד ברכה: הערה אחרונה, אין שום ספק שמתן זכויות זה מקדם את הדו-קיום, אבל לא נותנים זכויות כתנאי לדו קיום.

חוסניה ג'בארה: אדוני היושב ראש, כל הנוכחים כאן בוועדה מסכימים עם הדברים, אבל נציגי המשרדים שאמורים לתת תשובות לא נמצאים כאן.

חוסניה ג'בארה: זה דיון בתוך המשפחה, כולנו מסכימים עם הדברים.

חוסניה ג'בארה: ההצעה של היושב ראש היא הצעה טובה, אבל אי אפשר לקיים דיון בפורום שכזה.

עזמי בשארה: אפשר לקבל החלטות.

עזמי בשארה: יושב ראש הוועדה צריך למחות על אי נוכחות נציגי המשרדים.

מוחמד כנעאן: זה הפך להרגל, שבנושא ערבי מגיעים לדיון רק חברי כנסת ערביים.

אחמד טיבי: אדוני היושב ראש, נכחתי בישיבה הראשונה שדנה באיחוד עוספייה ודליית אל-כרמל והייתה נוכחות מרשימה של נציגי הממשלה, נכח כאן שר, סגן שר הפנים, מנכ"ל משרד ראש הממשלה, ויועץ שר השיכון.

אחמד טיבי: חמש דקות לאחר מכן התקיימה ישיבה אחרת בנושא עין מאהל ותרשיחא וכולם ברחו.

אחמד טיבי: הם יכלו להישאר כאן ולשמוע.

מקסים לוי: זה לא בסדר.

חוסניה ג'בארה: זו לא פעם הראשונה שעושים זאת.

אחמד טיבי: אני מסכים להצעת אדוני היושב ראש, אני חושב שכולנו מסכימים לסיור בשטח, גם בעין מאהל וגם בתרשיחא כצעד ראשון לקראת המשך תוכנית שלמה.

מוחמד כנעאן: אדוני היושב ראש, הצעת הסיכום שלך מקובלת עליי, אבל הייתי מציע להוסיף לוח זמנים כי המצב בעין מאהל קשה ומחייב ביקור בהקדם האפשרי.

מקסים לוי: אני רוצה לעבור לנושא תרשיחא ולקרוא את המכתב של ראש המועצה שלמה בוחבוט: בישיבה שנקבעה עם שר הפנים במעלות, ביישוב קו העימות, ישיבה שתוכננה מזה זמן רב ואת ההזמנה לישיבה זו קיבלנו רק ביום חמישי.

מקסים לוי: מאחר ונושא הישיבה מאוד חשובה וברצוני להציג את המסמכים המוכיחים כי טענותיו של חבר הכנסת עזמי בשארה הן טענות שאין להן כל יסוד בסיס.

מקסים לוי: אבקש לדחות למועד אחר את הדיון.

מקסים לוי: אני חושב שאם שלמה בוחבוט רצה להיות נוכח, לא היה מזמינים אנשים מתרשיחא.

מקסים לוי: מאחר והוא לא הודיע בזמן שהוא לא יכול להגיע, אנשים זומנו לישיבה והגיעו אליה.

מקסים לוי: אני חושב שאפשר להעיר לו ולומר לו, שאם כוונותיו היו רציניות, הוא היה צריך להודיע שבוע מראש על כך.

מקסים לוי: אני מציע לחלק את הדיון לשניים, דיון אחד בנושא עין מאהל והשני בנושא תרשיחא.

מקסים לוי: בנושא עין מאהל, אני סבור שיש לעשות אתם צדק, לא רק בנושא הרחבת הגבול, אני חושב שהוועדה צריכה לדרוש טיפול נקודתי גם בעין מאהל ולא רק במקום הסמוך אליו כקילומטר.

מקסים לוי: הוועדה תסייר בעין מאהל ולאחר מכן תביא לאישור הצעה כתובה.

מוחמד כנעאן: אני מבקש להקפיא את הפעילות כנגד עין מאהל.

מקסים לוי: אנחנו נסיים בעין מאהל, לאחר מכן נביא הצעה מוסכמת שתבוא לאישור ועדת הפנים.

עזמי בשארה: אם ימשיכו לעקור עצים - - -

מקסים לוי: אני ממלא מקומו של היושב ראש, אני אעביר ליושב ראש הקבוע, חבר הכנסת משה גפני, את ההחלטות שלנו.

מוחמד ברכה: כל הפעולות שמתנהלות כנגד עין מאהל אינן מופסקות.

מוחמד ברכה: כל הנושאים שטעונים פתרון ימשיכו לחכות.

מוחמד ברכה: יש לשמור לפחות על הסטטוס קוו הקיים.

מקסים לוי: אני מוכן לדבר עם יושב ראש הוועדה.

מקסים לוי: ראשית אני קובע, שהוועדה תסייר בעין מאהל.

מקסים לוי: אני אעביר את ההצעה הזאת גם ליושב ראש הכנסת ובנוסף אבקש ממנו למחות כנגד נציגי משרדי הממשלה שלא נכחו בדיון.

מקסים לוי: אני רוצה לעבור לנושא תרשיחא.

עזמי בשארה: אדוני היושב ראש, חברי הכנסת הערביים מרגישים מושפלים בחוסר נוכחות נציגי הממשלה, מרגישים מושפלים ברמת היחסים האנושיים בכנסת הזאת.

עזמי בשארה: איפה נציגי הממשלה?

עזמי בשארה: האטימות בכנסת הזאת היא בלתי אפשרית.

עזמי בשארה: בנושא תרשיחא, אנחנו לא חוששים מעימות וירטואלי שלא קיים עם שלמה בוחבוט, אין עימות, גם לא בין תרשיחא לבין מעלות, יש ויכוח לגבי האינטרס של תרשיחא ושל מעלות, נשמח לקיים דיון בעניין בנוכחות שלמה בוחבוט.

עזמי בשארה: לדיון הזה הייתה חשובה נוכחות של נציג משרד הפנים.

עזמי בשארה: הטענות שעלו כאן

עזמי בשארה: נידונו מספר פעמים בכנסת לגבי עתודות הקרקע של הכפר תרשיחא.

עזמי בשארה: אני זוכר דיון משנת 1997 על תרשיחא, והשר אלי סויסה התחייב דאז, שאלף דונם יצורפו לכפר תרשחיא, אבל מאז ועד היום לא נעשה מאומה.

עזמי בשארה: לעומת זאת כפר ורדים מתרחב מאוד, סוגר את הצד המערבי של כפר תרשיחא – ששם עתודות הקרקע היחידות שלו להתפחות – ותכנון נוסף בניית שכונת אורנים, ואז למעשה כל עתודות הקרקע מסתיימות.

עזמי בשארה: אני לא רוצה לספר את ההיסטוריה של הכפר, שהיה כפר מרכזי בגליל לפני 1948, ואז הפסיד 64,000 דונם.

עזמי בשארה: היום מדובר על כפר בין 4,500 תושבים עם 1,300 דונם.

עזמי בשארה: זה כבר לא כפר, הייתה התחייבות ברורה לשמור על האופי הכפרי של הכפר תרשיחא, שלא יהפוך לשכונת עוני בתוך מעלות.

עזמי בשארה: אם יקימו את שכונת אורנים בצד המזרחי של הכפר, לא יישארו לכפר קרקעות לבנייה, מעלות תהיה עיר מעורבת, אנחנו מכירים את לוד ורמלה, אתם רוצים את אותו דגם?

עזמי בשארה: כפר תרשיחא צריך לשמור על עצמו ככפר, שיהיו לו עתודות קרקע לעתיד.

עזמי בשארה: אין בסיס לשותפות בין עיר קולטת עלייה לבין כפר, אין בסיס לשותפות עירונית.

עזמי בשארה: התכנון של כפר ורדים ושכונת אורנים לא משאיר אדמות לכפר.

עזמי בשארה: תושבי הכפר פעילים מאוד, כל ההבטחות שניתנו בעל פה על ידי השרים השונים, לא נעשה מאומה.

עזמי בשארה: אני מציע לצרף את תרשיחא לסיור שהציע יושב ראש הוועדה, כמו כן שיתקבלו החלטות לגבי שכונת אורנים, המפות כבר מונחות בוועדה מחוזית לתכנון ובנייה, תושבי הכפר הגישו התנגדויות.

איברהים הווארי: אני רוצה לברך את החברים הנוכחים כאן היום, מדובר בדיון רציני וחשוב, אני רוצה להודות גם לחבר הכנסת עזמי בשארה שהעלה את הנושא.

איברהים הווארי: מעלות תרשיחא מוכר לכולם, אבל אנחנו שונים מעכו, מחיפה, ערים מעורבות, יש לנו שותפות של כפר ערבי ועיירת פיתוח.

איברהים הווארי: מזרחית לתרשיחא נמצאת מעלות, אין לנו אפשרות להתרחבות והעירייה ביקשה בקשה להרחבת שטח השיפוט.

איברהים הווארי: שר הפנים בזמנו, אלי סויסה, הבטיח לתת 1,000 דונם מכפר ורדים, זו הצעה שאנחנו מוכנים לקבל.

איברהים הווארי: הצעתנו שכפר ורדים יתרחב לכיוון מערב וכך גם לכפר תרשיחא תהיה אפשרות להתרחבות.

איברהים הווארי: אני דוגל באמירה של חיי ותן לחיות.

מקסים לוי: כמה דונם יש לכפר?

איברהים הווארי: כ-1,200 דונם על 4,200 תושבים.

איברהים הווארי: לכפר ורדים יש 5,000 דונם.

מקסים לוי: מה התכנון בתוכנית המתאר?

איברהים הווארי: בשכונה הדרומית יצא שטח לבנייה פרטית ובנה ביתך, אני מניח שתוך חמש שנים לכפר לא תהיה אפשרות להתרחבות.

איברהים הווארי: הסיכוי האחרון להתפתחות הוא בכיוון המערבי, קרי, התפתחות בנייה של תרשיחא בכיוון המערבי וכפר ורדים גם.

איברהים הווארי: אנחנו מוכנים לקבל את ההצעה של השר סויסה לקבלת 1,000 דונם.

איברהים הווארי: אנחנו רוצים לחיות יחד בדו קיום כפר ורדים, מעלות ותרשיחא.

איברהים הווארי: המדינה צריכה לשמר את הדו קיום באזור.

מקסים לוי: מה דעתם של תושבי כפר ורדים?

איברהים הווארי: חברה כלכלית של סטף ורטהיימר מנהלת את כל העניין הזה, החברה מקבלת קרקע מהמדינה ומפתחת את כפר ורדים.

מקסים לוי: מה דעתו של ראש עיריית מעלות, שלמה בוחבוט בעניין 1,000 דונם שאתם מבקשים?

איברהים הווארי: אני מייצג כאן את העירייה וגם את עמדתו של שלמה בוחבוט.

איברהים הווארי: אמרנו, לא נבקש את כל שלב ג', בואו נהיה ריאלים, ולכן אנחנו מבקשים את ה-1,000 דונם שהובטחו לנו.

איברהים הווארי: אני רוצה להבהיר, תושבי תרשיחא לא יגורו בבנייני רבי קומות.

עזמי בשארה: למה לא מקפיאים את התכנון של שכונת אורנים?

עזמי בשארה: אם לא ייתנו לתרשיחא 1,000 דונם ויקימו את שכונת אורנים, בעצם סוגרים על תרשיחא.

נח'לה טנוס: שמעתי את הצעתו של אדוני היושב ראש, אם הוועדה תגיע לביקור באזור היא תתרום רבות.

נח'לה טנוס: האפשרות היחידה להתרחבות בתרשיחא היא מצד מערב אבל כפר ורדים דורש לקבל את האזור הזה כהמשך להתרחבותו בשלב ג'.

נח'לה טנוס: בצד המזרחי, בין מעלות לבין תרשיחא יש 800 דונם אדמה פרטית של תושבי תרשיחא.

נח'לה טנוס: היה ויכוח מתמיד ממנו בינינו לבין ראש העיר על מנת שזה יהווה המשך טבעי להתרחבות כפר תרשיחא.

נח'לה טנוס: ראש העיר הבטיח שתושבי תרשיחא ייבנו שם כי זאת אדמתם.

נח'לה טנוס: פתאום אנחנו שומעים על תכנון – שהוגש לוועדה מחוזית – של 1,500 יחידות דיור, שהוחל כבר באורנים.

נח'לה טנוס: אורנים היא שכונה שקמה על אדמה, אומנם רובה אדמת מינהל, אבל את רוב אדמות המינהל ניצלו לבנייה ועל האדמות הפרטיות של תושבי תרשיחא תכננו כבישים ברוחב ש ל 30 מטר.

נח'לה טנוס: חשוב לציין שתרשיחא הוא כפר שנמצא בצפיפות, מי שעולה על הגבעה ומסתכל על הכפר רואה גוש בטון של בתים, בתרשיחא ישנם גם אזורים עם שכונות של 300 איש על 800 דונם.

איברהים הווארי: לא 800 דונם אלא 20 דונם.

נח'לה טנוס: לא, אני מדבר על הטבעת שנמצאת ליד הכביש.

נח'לה טנוס: אני דורש לבטל את שכונת אורנים.

עאדל בשארה: אנסה להסביר רובד נוסף לדברים באמצעות מפות ותצלום אוויר שנמצאים לפניי.

עאדל בשארה: תרשיחא נמצא בבעיה מכיוון שהיא מוקפת בבניה מכל הצדדים.

עאדל בשארה: אנחנו רואים תצלום אוויר של מעלות, ישנו תצלום ישן ובפועל היום נוספו שכונות נוספות.

עאדל בשארה: אנחנו רואים אזורים בנויים במעלות, שכונה הנקראת "יפה נוף", שכונה שנבנתה לפני עשר שנים.

עאדל בשארה: במפה אנחנו רואים שלב נוסף של התפתחות מעלות וזה בתחום היחסים בין מעלות לתרשיחא, שכונת "יפה נוף" ושכונה שמתוכננת לקום, "גבעת אורנים".

עאדל בשארה: מתוכננת שכונה נוספת על כל האדמות הנמצאות בין מעלות לתרשיחא.

עאדל בשארה: כל התכנון הזה נעשה בתירוץ, שמדובר בעיר אחת.

עאדל בשארה: מתכננים שכונות שבמהותן שונות בתכליתן מהמרקם שאנחנו רואים.

מקסים לוי: אני חושב שהחברים מבינים במה מדובר.

מקסים לוי: אני רוצה לומר לפרוטוקול, האינטרס של כל הצדדים להמליץ בפני שר הפנים להקים ועדת חקירה על מנת לשנות את גבולות תרשיחא.

ח'ליל אבו חסאן: הייתה ועדת גבולות שדנה בנושא.

ח'ליל אבו חסאן: ישנן המלצות של הוועדה שמדברות על החזרת 1,000 דונם בצד המערבי.

איברהים הווארי: הגשנו בקשה להרחבה, הייתה ועדת חקירה שהמליצה בעניין - - -

מקסים לוי: ההמלצות מקובלות עליך?

איברהים הווארי: לא.

איברהים הווארי: ההמלצות של הוועדה המליצו על מתן כיס קטן בצד המערבי של תרשיחא וזה לא ריאלי.

איברהים הווארי: זה אפילו פחות מהצעתו של שר הפנים דאז.

עזמי בשארה: איברהים, אם ייתנו לכם אפילו 2,000 דונם, ושלמה בוחבוט יאפשר בנייה בצד המערבי שכונות לטובת קליטה עלייה, זה יועיל לכפר?

איברהים הווארי: אם נדבר על אם ואם, שום דבר לא יהיה ריאלי.

עזמי בשארה: אבל זה קורה בפועל.

עזמי בשארה: אם היחסים בין מעלות לבין תרשיחא לא יהיו ברורים, שמדובר בכפר שיש לו תוכנית מתאר, כל תוספת לא תועיל.

איברהים הווארי: יש אפשרות בנייה בצד המזרחי, אבל אנחנו לא נגור בצד המזרחי, אם תהיה לנו אפשרות להתרחבות בצד המערבי, זה המשך טבעי של תרשיחא.

מקסים לוי: אני מבין שהייתה ועדה חקירה שגיבשה המלצות והתנגדתם להן, עתרתם לבית משפט?

איברהים הווארי: עוד לא.

עסאם מח'ול: לא היו המלצות, רק שמועות.

מקסים לוי: אם קמה ועדת חקירה שהמליצה את המלצותיה - - -

אחמד טיבי: עוד לא המליצה.

קריאה: זה לא סופי, היו שמועות על המלצות.

מקסים לוי: כאן לא יהיה שמועות אלא יצטרכו לדבר ברורות לפרוטוקול.

מקסים לוי: אני מציע שהוועדה הזאת תקיים דיון בנושא תרשיחא בהשתתפות מנכ"ל משרד הפנים, שידווח לוועדה בנושא ועדת החקירה לתיקון הגבולות.

מקסים לוי: דיון בהשתתפות מנכ"ל משרד הפנים, ראש העירייה ונציגי ועדת החקירה.

מקסים לוי: אני רוצה שהאנשים כאן ידברו ברורות לפרוטוקול על מנת שלא יהיו לנו רק שמועות.

מקסים לוי: נבדוק האם הוועדה סיימה את דיוניה.

מקסים לוי: אם הוועדה סיימה את דיוניה, זכות האנשים לעתור לבית משפט ולבדוק את עתידם.

מקסים לוי: לכן אני מציע, שיתקיים דיון נוסף בהשתתפות מנכ"ל משרד הפנים, ראש העירייה, תושבי כפר תרשיחא, על מנת שמנכ"ל משרד הפנים יציג בפנינו את דוח ועדת החקירה להרחבת גבולותיה של תרשיחא.

סוהאד בשארה: בנוסף לבעיית שטחי השיפוט, הבעיה האמיתית היא קונספט של השותפות והשמירה על אופי הכפר ככפר, מדובר בכפר בין 800 שנה, תושבי הכפר ברחו לגור בתרשיחא ולא בנהריה, לא במעלות ולא בעכו.

סוהאד בשארה: לכן אדוני, אני חושבת שהמלצת הוועדה צריכה לקרוא להקפיא את כל תוכניות הבנייה של שכונת אורנים.

סוהאד בשארה: במרכז הדיון צריך לדון באופי היחסים בין תרשיחא ככפר לבין עיריית מעלות תרשיחא.

סוהאד בשארה: ישנן אפשרויות בחוק – הן בפקודת המועצות המקומיות והן בפקודת העיריות – שמאפשרות יחס ששומר על אופי הכפר.

סוהאד בשארה: לשר הפנים יש סמכות להחליט על חלק מהעירייה כמועצה מקומית בתוך העירייה, כולל שטח שיפוט, וזה על פי פקודת המועצות המקומיות.

מקסים לוי: אין בסמכותה של ועדה להקפיא החלטות, אפשר לתבוע אותה על כך.

מקסים לוי: תוכנית הבנייה של שכונת אורנים הוגשה לוועדה מחוזית, אם יש לכם התנגדות, תגישו אותה לוועדה המחוזית.

מקסים לוי: אני מבין שהוגשה התנגדות אך היא טרם נידונה.

מקסים לוי: יכול להיות שהסרת ההתנגדות שלכם תביא לפסיקה של ועדת החקירה לתיקון גבולות למציאת פשרה.

מקסים לוי: הוועדה ממליצה לקיים דיון בהשתתפות מנכ"ל משרד הפנים והוועדה לתיקון גבולות, יחד עם הרשות המקומית, על מנת שתשמע מה היו ההמלצות ותחליט החלטות בעניין.

מקסים לוי: אינני יכול להחליט החלטות על סמך שמועות.

עזמי בשארה: הדיון שיתקיים צריך לדון ביחס של מעלות לכפר תרשיחא.

מקסים לוי: יוזמנו לוועדה ראש העירייה, תושבי תרשיחא, מנכ"ל משרד הפנים, נציגי ועדת החקירה, ונשמע את כולם.

מקסים לוי: אדבר עם היושב ראש הקבוע, חבר הכנסת גפני, ואבקש ממנו לזמן בהקדם את הדיון לפני שתאושרנה התוכניות בוועדה המחוזית.

מקסים לוי: אני מאוד מודה לכם, הישיבה נעולה.